Farid Kamil

Kehidupan awal

Beliau dilahirkan sebagai Farid Kamil bin Zahari pada 5 Mei 1981 di Alor Setar, Kedah dan merupakan anak kepada tenaga akademik kedoktoran di Universiti Teknologi MARA (UiTM) iaitu bapanya, Datuk Dr. Zahari Che Dan dan ibunya, Datin Sharifah Bardah Syed Abdillah. Beliau merupakan anak sulung dari 5 adik beradik dan mempunyai ijazah dalam bidang pembikinan filem di UiTM. Adiknya, Fadzil Bahri juga seorang pelakon. Tiga lagi adik beliau ialah Anis Anwar, Azman Aizuddin dan Nurdianah yang masing-masing berkecimpung dalam bidang kedoktoran dan perubatan.

1999–2007: Bidang peragaan ke layar perak

Farid mula menceburi bidang peragaan di majalah-majalah fesyen serta pentas catwalk sejak 1999. Dengan ketinggian 184cm dan berat 75kg; Farid menceburi bidang peragaan untuk menampung pengajiannnya. Antara iklan komersial terawal yang pernah dijayakan beliau ialah Dunhill, Pringles dan TM Net.
Beliau berkelulusan dalam bidang Seni Persembahan daripada Universiti Teknologi MARA. Bakat seni beliau dicungkil oleh pengarah prolifik A Razak Mohaideen menerusi watak kecil dalam filem Mistik di samping Cico Harahap, Lisdawati dan Uji Rashid; lantaran sebelum filem tersebut Farid pernah menjadi pelakon tambahan dalam siri TV, Fakulti arahan Razak pada tahun 2000. Farid diberi peluang memegang watak adik kepada aktres Erra Fazira dalam filem Cinta Kolestrol. Farid bertuah kerana mendapat didikan seni lakon daripada pelakon ternama Ahmad Yatim sekaligus memberi sedikit impak artistik dalam hasil seni lakon beliau biarpun sering muncul dalam filem-filem komersial arahan Razak.
Pada 2004, populariti beliau melonjak naik apabila kerap muncul dalam filem lakonan Erra, serta bergandingan bersama penyanyi nombor satu Malaysia, Datuk Siti Nurhaliza untuk kempen iklan komersil Hotlink. Iklan komersil itu berjaya meletakkan Farid sebagai salah seorang aktor dan peragawan muda yang digemari ramai.
Farid juga lebih cenderung berlakon di bawah arahan A. Razak sehinggalah beliau mencuba keluar daripada kepompong Razak melalui filem Remp-It arahan Ahmad Idham. Beliau juga diberi peluang oleh penerbit terkenal, David Teo untuk menjadi penulis lakonlayar untuk filem tersebut. 
Farid hanya berlakon di bawah studio Metrowealth Movies Production sehingga 2006, sebelum kini seringkali muncul dalam filem terbitan studio Tayangan Unggul. Pun begitu, Metrowealth juga memberi peluang kepada Farid untuk bergelar pengarah, serta muncul dalam filem-filem terbitan mereka. Farid hanya dua kali muncul dalam filem dan siri TV terbitan Grand Brilliance menerusi filem kerjasama Skop Productions - Evolusi KL Drift, serta sebelum itu menerusi drama kerjasama Malaysia - Indonesia - Begitulah Cinta pada 2005.

2008–2010: Kejayaan awal dan kemenangan anugerah

Pada 2008, Farid menerima pencalonan untuk kategori Aktor Terbaik menerusi lakonan berkesannya sebagai anak jalanan dalam filem Anak Halal arahan Osman Ali. Pada 18 Februari 2009, sumbangan dan pencapaian beliau dalam bidang lakonan diiktiraf oleh Kerajaan Malaysia apabila dipilih untuk menerima anugerah tertinggi Anugerah Seni Negara untuk piala Anugerah Bakat Muda Seni Lakon; Osman turut menerima piala bagi kategori Anugerah Bakat Muda Perfileman. 
Pada 2009 juga, Farid bersama pasangan serasinya, Lisa Surihani ditawarkan oleh Astro untuk menjadi Wajah Eksklusif Astro Megadrama selama setahun. Untuk tempoh itu, Farid hanya akan muncul dalam drama siaran Astro sahaja. Artis sedia ada yang telah menjadi Wajah Eksklusif Astro adalah primadona filem Melayu, Erra Fazira dan pelakon Singapura, Aaron Aziz.
Pada tahun 2010, filem pertama arahan Farid yang pernah disekat tayangannya, V3: Samseng Jalanan menemui penonton pada 8 Mac 2010, diikuti oleh filem Evolusi KL Drift 2 lakonannya yang ditayangkan pada 25 Mac. Filem ini mencatat kutipan pecah panggung dan kritikan positif daripada pengkritik. Selain itu, Farid muncul dalam 2 buah filem romantik bergandingan bersama Lisa iaitu filem Semerah Cinta Stilleto dan filem adaptasi novel Lagenda Budak Setan (LBS) arahan Sharad Sharan. Kedua-dua filem ini berjaya mencatat kutipan pecah panggung, malahan filem LBS mencipta sejarah menjadi filem romantis pertama meraih kutipan RM3 juta pada minggu pertama tayangan. 
Menerusi watak Kasyah Khairuddin dalam filem tersebut, beliau telah dicalonkan untuk kategori Pelakon Lelaki Terbaik dalam Watak Utama - Festival Filem Malaysia. Beliau juga menerima pencalonan untuk kategori Pengarah Terbaik di FFM menerusi filem sulung arahannya, V3: Samseng Jalanan. Sejak menceburi bidang lakonan ketika berusia 22 tahun, Farid kini telahpun menghiasi hampir 30 buah filem biarpun masih belum mencecah usia 30 tahun. Beliau kini menjadi pelakon lelaki paling disebut-sebut di Malaysia.

2011–2013: Filem ketiga dan projek seterusnya

Pada 2011, Farid menerima pencalonan bagi kategori Lakonlayar Terbaik Festival Filem Malaysia ke-24 menerusi filem kedua arahannya, Kongsi yang dibintangi oleh Shaheizy Sam, Yana Samsudin, Fizo Omar dan Puteri Mardiana. Dalam filem ini, Farid tidak berlakon, sebaliknya membuat penampilan istimewa sebagai ASP Khamis. Kongsi ditayangkan pada 12 Mei 2011 merupakan kegagalan komersial, hanya mencatat kutipan sebanyak RM 1.1 juta semasa tayangannya. Bagaimanapun tidak lama selepas filem ini ditayangkan, Pertubuhan Kebajikan dan Dakwah Islamiah Malaysia (PEKIDA) memfailkan aduan mengenai filem tersebut yang didapati menggunakan perkataan sulit pertubuhan itu seperti "Abang Long" dan "Ayahanda", turut sama terlibat dalam isu ini ialah filem KL Gangster arahan Syamsul Yusof.
Farid kemudianya muncul dalam satu-satunya filem lakonannya bagi tahun 2011 ialah 3, 2, 1 Cinta arahan Azhari Zain, bersama Diana Amir dan Pierre Andre, seterusnya muncul dalam drama Wasiat di Astro Ria yang turut dibintangi oleh Sara Ali dan Beto Kusyairy. Selain itu, beliau bergandingan bersama Intan Ladyana dalam telefilem Apa Dah Jadi? yang disiarkan di Astro Prima. 
Pada 2012, filem ketiga arahannya, Pe3 menemui penonton di pawagam, Farid sendiri turut berlakon dalam filem arahannya ini dengan memegang watak utama sebagai Megat, diikuti oleh tiga filem lakonannya — 3 Temujanji arahan Azhari Zain sebagai penampilan kameo, serta dua filem sebagai pelakon utama — Lagenda Budak Setan 2: Katerina arahan Sharad Sharan dan Hantu Gangster arahan penyanyi kontroversi, Namewee yang terkenal menerusi lagu Negarakuku. Pada tahun berikutnya (2013), beliau membintangi hanya dua filem — Bencinta dan Dampak.
Beliau dilaporkan telah terjatuh ketika sedang menunggang motosikal mini Kawasaki KSR 10 di sebuah litar di Subang Jaya dan mengalami kecederaan di bahu kiri beliau. Farid telah menjalani satu pembedahan kecil pada Sabtu lalu dan menafikan yang bahunya patah selain keadaannya kini stabil dan dibenarkan pulang ke rumah untuk berehat.

2014–kini: Apokalips X, Lagenda Budak Setan 3 dan kembali ke kerusi pengarah

Filem pertama lakonan Farid pada 2014 ialah filem aksi fantasi cereka sains arahan Mamat Khalid, Apokalips X yang ditayangkan pada 3 April. Dalam filem ini, beliau melakonkan watak sebagai X, ketua kumpulan Puak Merah Putih, ia diikuti oleh filem Anak Jantan. Farid kembali menjayakan watak lakonannya sebagai Kasyah dalam trilogi ketiga dan terakhir filem Lagenda Budak Setan, Lagenda Budak Setan 3: Kasyah - Legenda Berakhir arahan Sharad Sharan, yang ditayangkan pada 11 September.
Beliau bergandingan bersama Nadiya Nisaa dalam filem komedi romantik terbitan Grand Brilliance dan Primeworks Studios, Love, Supermoon yang ditayangkan pada 22 Oktober 2015. Dalam filem arahan Wan Hasliza Wan Zainuddin ini, beliau memegang watak sebagai Razak. Filem ini mengisahkan perjalanan hidup Razak lakonan beliau dan Triz (Nadiya) selama 20 tahun yang penuh dengan suka duka.
Pada Januari 2016, Farid dilaporkan akan kembali menduduki kerusi pengarah selepas kali terakhir muncul menerusi filem ketiga arahannya, Pe3 yang ditayangkan pada 2012. Selain itu, beliau membintangi drama bertajuk Qanun 99 bergandingan bersama Yana Samsudin, drama ini bersiaran di Astro Oasis pada 5 Februari 2016.
Projek terbaru Farid ialah bersama pelakon Zul Ariffin menerusi filem adaptasi novel karya Ramlee Awang Murshid, Tombiruo: Penunggu Rimba arahan Nasir Jani yang ditayangkan pada 12 Oktober 2017.
Pada 15 Januari 2018, Farid membawakan peranan utama sebagai Tengku Ryan Ameer menerusi drama Lafazkan Kalimah Cintamu arahan Along Kamaluddin yang diadaptasi daripada novel 2010 dengan judul sama karya Siti Rosmzah. Beliau digandingkan bersama Nelydia Senrose dan pendatang baharu, Nadiyah Shahab.
Pada 18 Februari 2018, Farid muncul sebagai tetamu jemputan dalam rancangan Melodi yang dihoskan oleh Ajak Shiro dan Janna Nick yang mana beliau menceritakan tentang peristiwa pada Januari.

Perhubungan

Ketika mula menceburkan diri dalam bidang seni, Farid mempunyai hubungan istimewa bersama pelakon Irma Hasmie (kini tidak lagi berlakon). Mereka mula menjalinkan hubungan pada tahun 2004 dan akibat ketidaksefahaman, mereka berpisah pada tahun 2008. Pelakon Fasha Sandha dikaitkan sebagai punca perpisahan pasangan ini.
Pada tahun 2009, Farid dan heroin serasinya Lisa Surihani dikaitkan mempunyai hubungan istimewa. Namun kedua-duanya menafikan hubungan mereka. Hanya pada penghujung tahun sama teka teki siapa kekasih Farid hampir terjawab apabila pendedahan mengenai hubungan intim Farid bersama aktres jelita yang merupakan pelakon sampingannya dalam filem Evolusi KL Drift, Diana Danielle mula menghiasi halaman depan akhbar. Pasangan ini tidak menafikan atau mengiyakan, namun mereka berdua memilih untuk tidak terlalu terdedah kepada media, malah hubungan Farid dengan ibu Diana, Norsiah Ramli, juga dikatakan dingin. Pasangan ini berkahwin pada 3 November 2012 dan dikurniakan dua anak—Muhammad dan Nur Aurora.
Kisah hidup Farid ketika di awal pembabitan dalam bidang seni sehingga sudah bergelar suami dan bapa, masih menjadi perhatian sehingga kini. Beliau dikaitkan dengan pelbagai kontroversi bukan bererti figura terkenal ini bertindak menyembunyikan diri sebaliknya beliau terus bertahan dalam industri ini. Malah, Farid juga antara selebriti yang cukup disenangi media kerana tidak mudah meleting berhadapan sebarang isu yang melanda.

Pengalaman sebagai Mat Rempit

Mengimbas kembali kisah lampaunya, Farid mendedahkan rahsianya yang beliau juga pernah menjadi mat rempit di zaman sekolah menengah. Bersyukur kerana tidak ada perkara-perkara bahaya yang berlaku kepada dirinya, Farid menyesal dengan kegiatan yang dilakukannya bersama rakan-rakan ketika itu. Sewaktu belajar dalam bidang Seni Persembahan di Universiti Teknologi MARA (UiTM), Shah Alam, Farid membuat kajian mengenai kehidupan seorang mat rempit sebelum memuatkan kisah golongan tersebut dalam dua filemnya iaitu Remp-It dan V3 Samseng Jalanan. Dalam temuramah bersama mStar Online pada Mei 2011, beliau berkata: 
"Saya nampak banyak perkara negatif apabila menjadi seorang mat rempit. Ia banyak merugikan. Itu pun saya sedar bila dah dewasa. Bagaimanapun, saya bersyukur kerana tiada kemalangan yang menimpa diri seperti kebanyakan teman saya. Bila saya membuat kajian, barulah saya faham bahawa golongan mat rempit termasuklah saya dahulu mempunyai ideologi yang tersendiri."

Serangan dan tuduhan dadah

Pada 11 Januari 2018, Farid ditahan polis akibat serangan ke atas pegawai polis dan beberapa orang awam di balai polis Kota Damansara. Beliau didakwa menampar seorang pegawai ketika beliau berada di balai polis Kota Damansara untuk buat laporan kemalangan. Ketua Polis Daerah Petaling Jaya, Penolong Pesuruhjaya, Mohd Zani Che Din mengesahkan kejadian itu yang mengatakan ia sedang disiasat mengikut Seksyen 90 Akta Polis kerana melakukan kesalahan di balai polis dan serangan. Ujian kencing lebih lanjut mengesahkan beliau positif ganja. Beliau telah ditahan reman selama 4 hari sehingga 15 Januari. Pada 16 Januari, beliau dibebaskan dengan ikat jamin, namun beliau ditahan sekali lagi, kali ini didakwa atas empat pertuduhan iaitu menyebabkan kecederaan, berkelakuan tidak senonoh dan mengganggu tugas penjawat awam.
Berikutan penahanannya, akaun Instagram beliau telah dihujani dengan pelbagai komen dari warganet.
Pada 25 Januari, Farid mengaku tidak bersalah atas tuduhan memasukkan dadah jenis THC (delta-9 tetra hydrocannabinol) ke dalam badannya. Pada 9 Mac, beliau didakwa sekali lagi di Mahkamah Majistret Petaling Jaya, atas tuduhan membuat laporan polis palsu.
Beliau terpaksa menangguhkan pembedahan lutut yang sepatutnya dijalankan pada Mei 2018. Keputusan itu diambil selepas mengambil kira faktor proses pemulihan selepas pembedahan yang mengambil masa selama enam bulan. Dalam satu temuramah, beliau berkata: "Tempoh itu sekali gus akan menjejaskan kerjaya seni dan jadual saya selain mengambil kira kes mahkamah yang sedang berlangsung,".
Beliau dihukum penjara sembilan bulan oleh Mahkamah Majistret Petaling Jaya pada 15 Mei 2019, atas kesalahan mengguna dadah jenis ganja Tetra Hydrocannibol (THC) diletakkan di bawah pengawasan Agensi Antidadah Kebangsaan (AADK) selama dua tahun selepas mendapati beliau bersalah memiliki dadah. Pada 21 Jun 2019, Farid diperintah membela diri oleh Mahkamah Majistret Petaling Jaya atas empat pertuduhan termasuk mencederakan anggota polis di Balai Polis Trafik Kota Damansara pada Januari 2018.